Parlement hervat werksaamhedeDie parlementsgebou in Kaapstad. Foto: Wikimedia.org Die parlement hervat hierdie week op omvattende skaal sy oorsigrol ná ’n lang winterreses waartydens darem heelwat vordering gemaak is met sloerende wetgewing en ’n moontlike grondwetlike wysiging om onteiening sonder vergoeding moontlik te maak. Komiteesittings neem hierdie week ’n aanvang en die middagsittings van die Nasionale Vergadering behoort aanstaande week te hervat. Boonop moet die ad hoc-komitee oor die moontlike wysiging van die Grondwet se eiendomsklousule nou begin sif deur meer as ’n halfmiljoen skriftelike voorleggings wat Suid-Afrikaners aan die parlement gestuur het ter verbetering van die huidige model van grondhervorming. Dinsdagoggend se komiteesittings sluit een in van die Nasionale Raad van Provinsies se gekose komitee oor ekonomiese en sake-ontwikkeling, wat ten doel het om vier veranderings in arbeidswetgewing te verseker om ’n nasionale minimumloon (waarvan plaaswerkers, huiswerkers en werkers in die regering se openbare werke-program uitgesluit is) in te stel. Terwyl die ANC aanvoer dit sal uitbuiting van werkers teenwerk, waarsku die DA dit sal tot ontsettend baie afdankings lei. ’n Interessante voorlegging môreoggend, voor die parlementêre portefeuljekomitee oor finansies, sal handel oor die huidige toestand van die onderskeie provinsiale tesourieë namate die halfpadmerk van die finansiële jaar nader skuif. Môremiddag gaan die ad hoc-komitee oor die sentrale regering se ingryping in die provinsiale regering van Noordwes ’n vorderingsverslag ontvang. Woensdag se interessantste gebeure is ’n voorlegging deur die hoofde van verdere onderwys- en opleidingskolleges (voorheen bekend as tegniese kolleges) oor hoe sake in daardie sektor staan.